ברניסלב איבנוביץ'

בלגרד

איבנוביץ' נולד ביוגוסלביה להורים שהיו ספורטאים בעברם, מה שמשך אותו לעסוק בכדורגל. הוא החל את הקריירה שלו במועדון הסרבי רמונט בשנת 2001, וכעבור כשנה עבר לקבוצת FK סרם. בדצמבר 2003 הוא עבר ל-OFK בלגרד, מהקבוצות הבכירות בסרביה. בבלגרד שיחק איבנוביץ' במשך כשנתיים. הוא סייע לה לסיים במקום הרביעי בליגת העל של סרביה ומונטנגרו בעונות 2003/2004 ו-2004/2005, ובכך להשיג השתתפויות בטורנירים האירופיים. הוא כבש חמישה שערים ב-55 משחקים בתקופתו בקבוצה.

לוקומוטיב מוסקבה

בינואר 2006 חתם איבנוביץ' בקבוצת לוקומוטיב מוסקבה הרוסית. הוא הרשים במהירות את מאמנו, סלאבוליוב מוסלין, עם היכולת הטובה שהפגין ושותף ב-28 ממשחקיה של לוקומטיב בליגת העל הרוסית באותה עונה. באותה עונה, שבה הוחלף פעמיים בלבד, הוא כבש גם שני שערים. איבנוביץ' נתן תרומה חשובה למאבקיה של לוקומוטיב על הזכייה באליפות רוסיה, שהסתיימו בסופו של דבר בכישלון ובאובדן האליפות לצסק"א מוסקבה.
בעונתו השנייה, עונת 2007, המשיך איבנוביץ' את יכולתו הטובה כאשר היה שחקן קבוע בהרכב, וכבש שלושה שערים ב-26 משחקים. באותה עונה הוא זכה עם לוקומוטיב בתואר הראשון בקריירה שלו, הגביע הרוסי, וכן זכה בבחירה לנבחרת העונה בליגה הרוסית. במהלך הקריירה שלו ברוסיה, ביסס איבנוביץ' את מעמדו כשחקן של נבחרת סרביה.

צ'לסי

לאחר שהיה מבוקש על ידי מספר מועדונים בכירים מרחבי אירופה, הוחתם איבנוביץ' על ידי צ'לסי בינואר 2008. סכום ההעברה של 13 מיליון אירו, היה הגדול ביותר בתולדות הכדורגל הרוסי, תחת המאמן אברהם גרנט, איבנוביץ' לא שותף באף משחק בקבוצה הבוגרת של צ'לסי בעונת 2007/2008, בעיקר משום שהגיע אחרי פגרה ארוכה של הליגה ברוסיה. הוא השתתף בשני משחקים בקבוצת המילואים של המועדון.
בעונת 2008/2009, תחת המאמן לואיס פליפה סקולארי, ערך איבנוביץ' את הופעת הבכורה שלו בצ'לסי ובהמשך העונה, עם חוס הידינק, הוא הפך לשחקן קבוע בהרכב. במשחק רבע גמר ליגת האלופות מול ליברפול באצטדיון אנפילד, כבש איבנוביץ' צמד שערים, שסייעו לקבוצתו לנצח 1-3 ולהעפיל עד לחצי הגמר. באותה עונה הוא סיים עם צ'לסי במקום השלישי בפרמייר ליג וזכה עמה בגביע ה-FA. בהמשך שנת 2009 הוא זכה עם צ'לסי גם במגן הקהילה. בעונה העוקבת, 2009/2010, פתח איבנוביץ' בקביעות כמגן הימני של צ'לסי והפגין יכולת מרשימה במיוחד, שבזכותה נבחר לתואר נבחרת העונה בליגה האנגלית. יכולתו סייעה לקבוצה לזכות ב"דאבל" של אליפות הפרמייר ליג וגביע ה-FA. במהלך העונה הוא בישל שישה שערים בכל המסגרות, כולל בשמינית גמר ליגת האלופות מול אינטר מילאנו, עת רץ לאורך כל המגרש ומסר לסלומון קאלו שהבקיע. השער לא עזר לצ'לסי, שהודחה לאחר הפסד 3-1 בסיכום שני המפגשים.
איבנוביץ' נבחר לשחקן המצטיין של גמר הליגה האירופית 2013, לאחר שנגח בתוספת הזמן את שער הניצחון לטובת קבוצתו, וקבע 2-1 על בנפיקה ליסבון.

זניט

בפברואר 2017 חזר לרוסיה וחתם לשנתיים וחצי בזניט סנקט פטרבורג. הוא שותף ב-10 משחקים במחצית השנייה של העונה והבקיע שער אחד. ב-2018 מונה לקפטן הקבוצה, יחד עם אלכסנדר אניוקוב, במקומו של דומניקו קרישיטו שעזב.

נבחרת לאומית

בצעירותו שיחק איבנוביץ' בנבחרת הצעירה של סרביה, וכיהן כקפטן שלה. הוא השתתף עמה באליפות אירופה עד גיל 21 ב-2006, וכבש שער אחד במסגרת הטורניר. באליפות אירופה 2007 הוא סייע לסרביה להעפיל עד לגמר (שם היא הפסידה להולנד), ואף נכלל בנבחרת הטורניר מטעם אופ"א.
את הופעת הבכורה שלו בנבחרת הלאומית של סרביה ערך איבנוביץ' ביוני 2005 במשחק מול נבחרת איטליה, כאשר נכנס כמחליף במקומו של מרקו באשה. את שערו הראשון בנבחרת הבוגרת הוא כבש בספטמבר 2007, במשחק מול פורטוגל במסגרת מוקדמות יורו 2008. השער, שהובקע לאחר בעיטה חופשית של דיאן סטנקוביץ', העניק לסרביה תיקו 1-1. אף על פי כן, סרביה לא העפילה בסופו של דבר לאליפות אירופה.
במוקדמות מונדיאל 2010 הפך איבנוביץ' לאחד מהשחקנים הבכירים בנבחרת סרביה, ופיתח שותפות מצוינת בחוליית ההגנה של הנבחרת, יחד עם נמניה וידיץ'. הוא סייע לסרביה להעפיל מהמקום הראשון בביתה במשחקי המוקדמות וכבש במהלכם שלושה שערים, שהפכו אותו לסגן מלך השערים של נבחרתו בקמפיין במשותף עם ניקולה זיגיץ'. בטורניר המונדיאל עצמו שותף איבנוביץ' בכל שלושת משחקי נבחרתו והפגין יכולת טובה לדעת רבים, אך הודח עמה כבר בשלב הבתים.